༄། ། དཔོན་ལྷ་བཟོ་བ་རྣམས་ལ་བཟོ་བཀོད་ཚད་ལྡན་དགོས་པར་གདམས་པ། །  ཨོཾ་སྭསྟི། དཔོན་ལྷ་བཟོ་རྣམས་ལ་ཞུ་ན། མིག་ཉམས་ན་ལོང་བ། སྣ་ཉམས་ན་མཛེ་བོ། སྒྲོས་ཉམས་ན་རྒད་པོ། ཤ་ཉམས་ན་སྤྲང་རྒན་དུ་ཆས་པ་ལགས་པས། མཛུབ་མོ་གཡོན་པས་འདི་རྣམས་བསྐྱབ་ལ། གཡས་པས་ཧྲད་ཧྲད་བྱའོ། ། སངས་རྒྱས་ཀྱི་ཡིན་པ། མིའི་འདུག་ལུགས་ཇི་ལྟ་བ་བཞིན་དུ་བསྒྲུབ་པ་ཡིན། ཐུབ་པ་ཆེན་པོའི་སྐུའི་རྣམ་པར་འགྱུར་པ། ཅི་མཛད་པ་གང་ཡིན་པས་ལུས་ཀྱི་རྣམ་པར་འགྱུར་བ་ལྟར་བྱ། མཚན་དང་དཔེ་བྱད་ཅེས་བྱ་བ་དེ་ཡང་། སྒྲོས་མ་ཤོར་བ་རིས་སུ་ཐོན་པ་ལ་ཟེར་བ་ཡིན། ཁྱད་པར་གྱི་ཆོས་སུ་རོ་སྟོད་ཅུང་ཟད་ཆེ་བ་དང་། ཕྱག་རིང་བ་མ་གཏོགས་པ་གཞན་མེད་དོ། ། ཐུབ་པ་ཆེན་པོ་དེ་ཉིད་ཀྱང་། གདུལ་བྱ་གང་དང་མཐུན་པའི་སྐུ། ། སྒེག་ཅིང་དཔའ་ལ་ཡིད་དུ་འོང་། ། མཛེས་ཤིང་ལྟ་བས་མི་ངོམས་པས། ། གདུལ་བྱ་ཀུན་གྱི་དང་བ་འདྲེན། ། ཚོགས་གཉིས་རྫོགས་པའི་སྐུ་ཡིན་པས། ། ཉེས་སྐྱོན་ཀུན་དང་བྲལ་བའི་ཕྱིར། ། དེ་མཐོང་འགྲོ་བ་དོན་ཡོད་འགྱུར། ། སྤྱན་དང་ཤངས་དང་སྙན་ཤལ་དང་། ། དབུ་དང་ཞལ་གྱི་དཀྱིལ་འཁོར་སོགས། ། ཆག་ཚད་གཤིས་ལས་མ་འགལ་ཞིང་། ། ཕྱག་ཞབས་སྐུ་ཡི་བཞུགས་ཚུལ་རྣམས། ། སྒྲོས་དང་ཤ་ལྷུ་མ་ལོག་ཅིང་། ། སྡོམ་པ་འབྱུང་བའི་ཚད་ཡིག་ལྟར། ། ཚུལ་དང་ལྡན་ན་བཀྲ་ཤིས་པས། ། ཁྱེད་ཀྱིས་དེ་ལྟར་བསྒྲུབ་པ་གཅེས། ། ༈། །ལྷ་ཆུང་བཟོ་ཡི་མཚན་ཉིད་ནི། ། སྙན་དང་སྙན་ཤལ་ཕྱག་མགོ་དང་། ། ཞབས་མགོ་ཐལ་གོང་ཤིན་ཏུ་ལེགས། ། ཞལ་གྱི་དཀྱིལ་འཁོར་ཅུང་ཟད་ཐུང་། མགུར་གྱི་བུམ་པ་འབྲིང་པོ་ཙམ། ། དབུ་ཡི་མདུན་ངོས་ལེབ་མོར་ཤོར། ། བྲང་ཞོམ་སྐྲ་མཚམས་ཡོ་བར་གདའ། ། དཔྲལ་བའི་དབྱེས་ཆུང་རྒུ་བོར་ཐལ། ། གཡོན་པའི་ཞབས་འཕྱང་མ་ལེགས་པའི། ། རྣམ་པར་བཞག་པ་འདི་དག་ལ། ། ལེགས་པར་དགོངས་པ་གཟིགས་པར་ཞུ། ། ཇོ་བོ་ཆེན་པོ་ཨ་ཏི་ཤས། ། རྒྱ་གར་ཤར་ཕྱོགས་ལྷ་བཟོ་བ། ། མཁས་པ་ཆེན་པོ་སྤྱན་དྲངས་ནས། ། ཐུགས་དམ་གཅིག་པུ་བཞེངས་པ་ལ། ། ལན་གྲངས་བཅུ་གསུམ་བར་དག་ཏུ། ། ཡང་དང་ཡང་དུ་བཤིག་པ་ཡིན། ། མཁས་པ་ཁྱེད་ལ་བརྙས་བཅོས་མིན། ། བཟོ་དང་བྱ་བ་ཐམས་ཅད་ལ། ། བདག་པོ་ཅི་དགའ་བྱེད་པ་དེ། ། འཇིག་རྟེན་ཡོངས་ཀྱི་འདུག་ལུགས་ཡིན། ། ། ། ༩༣༽